Еухенио Флорит
Време

Превод от испански: Александър Муратов, Атанас Далчев, 1968

chitanka.info

Тик-так. За оня, който буден чува

как ходът на часовника звъни,

тик-так, тик-так със време и със песен

се пълнят неговите земни дни.

А времето и песента се сбират

и крачат по един особен път:

дохождат от предишната минута,

към следната минута се стремят.

И този път към време и към песен

с тиктакане ще води, без да спре,

и ще се рони като звънък пясък

върху брега на онова море,

което си играеше с вълните,

сияеше със слънчевите дни

и минеха ли ветрове, звънеше,

тъй както и часовникът звъни.

И както във мълчанието пълно

звънят потайно всичките неща,

когато сам превърнат в песен влиза

мигът в пределите на вечността.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.